10 sterf in gru-botsing op JHB-snelwegParamedici van Emer_G_Med op die toneel. Foto: @Emer_G_Med / Twitter 10 mens is Saterdag dood nadat ŉ bakkie met 21 passasiers op die N3-snelweg in Johannesburg gerol het. Pieter Rossouw, ŉ woordvoerder van ER24, het gesê die ongeluk het naby die Londonweg-afrit plaasgevind. “Dit is nog nie bekend hoe die ongeluk plaasgevind het nie,” het Rossouw gesê. “Die bakkie het glo 21 insittendes gehad toe dit gerol het. 10 mense is dood en 11 is beseer.” Agt van die beseerdes het geringe tot matige beserings opgedoen, terwyl drie kritiek beseer is. Van die pasiënte moes met ŉ helikopter na ŉ nabygeleë hospitaal geneem word vir verdere behandeling. Verkeer in die omgewing was teen 14:30 steeds erg ontwrig terwyl die toneel opgeruim en ondersoek is. Motoriste is aanbeveel om van alternatiewe roetes gebruik te maak.